- SIRACH
- <
- 50
- >

50
1 A manuca kah boeilu neh a pilnam kah oekpueinah, Khosoih boei Onias capa Simon, Amah tue vaengah im te a tlaih tih, amah tue vaengah bawkim te a cak sak.
2 Pangbueng a sang rhaepnip ham khoengim a tloeng tih, bawkim vongup ham vongtung te a khueh.
3 Anih tue vaengah tuito khaw a to, tui-im dongkah mah mah tuitunli bangla omthen.
4 A pilnam te pocinah khui lamloh metla hlawt ham khaw a poek, te dongah khopuei te tanglung neh a cak sak.
5 Pilnam loh anih boyong vaengah bahoeng a rhuepom, himbaiyan im lamkah puk aka thoeng bangla.
6 Khoboei soah aisi thuipa bang la, Khoning khotue vaengkah hla lum bangla,
7 Khohni bawkim dongah aka saeh khomik bangla, rhuepom khomai dongah aka yaal pampacung bangla,
8 Thaihcuek hnin kah rhaipai bangla, Sokca tuikaeng kah tuili pai bangla, Khohal tue kah Lebanon tlang ah aka daih bael hing bangla,
9 Botui bael dongkah hmai neh hmueihtui bangla, Sui a boh thil bael yak bangla,
10 A thaih loh a nan olive thing bangla, khomai aka tok hang hmaical thing bangla.
11 Thangpom himbai a bai vaengah, amah te rhuepom soep neh khuk uh. Hmueihtuk cim la a yoeng vaengah, rhokso tolhmuen te thangpomnah a khueh.
12 Khosoih kut dongah maehham a doe vaengah, hmueituk kah a lung ah pai. Te vaengah a taengvai kah manuca te rhaihulh bangla amah tah Lebanon kah lamphai thinghloe bangla om. Rhophoe kung bangla a vael uh bal.
13 A rhuepomnah khuiah Aaron koca rhoek om, a kut dongah Boeipa nawnnah te a khueh tih, Israel hlangping boeih kah hmai ah pai uh.
14 Hmueihtuk kah bibinah a coeng tih, Khohni tlungthang taengah nawnnah te soepsoei.
15 A kut te a yueng tih boengloeng a loh, Misur thii te tuisih la a doeng. Hmueihtuk kho te a bueih tih, Cungkuem kah manghai Khohni te hmueihtui a uem sak
16 Te vaengah Aaron koca rhoek yuhui tih, Thi neh a saii olueng te a ueng uh. Khohni hmai ah yaksaknah hamla ollen olthang a cai sak uh.
17 Te vaengah pilnam boeih te koe tingtun uh, a maelhmai te cirhong la a buluk uh tih, Khohni Pathen tlungthang, Amih kah Boeipa te a bawk uh.
18 Te phoeiah laasa rhoek loh Boeipa te a ol neh, olding olthen boeih neh a koeh uh.
19 Te vaengah pilnam boeih loh Boeipa Khohni Lungvat kung hmaiah thangthuinah te a nawn uh. Boeipa bawknah hmakhuen te a bawt hlan hil a thothuengnah te a soep sak uh.
20 Te phoeiah tah Simon te suntla a kut a phuel, Israel ca hlangping boeih soah te. Te phoeiah Boeipa kah yoethennah te aka neh a phong, Boeipa ming te thangpomnah a khueh.
21 Te dongah bawknah khuiah pabae la bakop uh tih, Khohni taeng lamkah yoethennah te a doe uh.
22 Cungkuem kah Pathen tah a yoethen pai saeh, Kho takuem ah kopoekrhai tangkik la bibi a saii. Ithang lamloh n'rhoengnah hil amah n'cuncah tih, a sitlohnah neh mamih taengah han saii.
23 Amah loh thiko kohoenah m'pae saeh lamtah, Mamih tue vaengah rhalmongnah om saeh. Khosue Israel tue vaengkah bangla.
24 A rhennah he mamih taengah han khueh saeh, mamih tue ah khaw amah loh n'loeih sak saeh.
25 Namtu panit tah ka hinglu loh a hnoel, a pathum kah tah pilnam voel moenih.
26 Te rhoek tah Seir neh Philistine kah khosa rhoek, Sekhem kah khosa pilnam hlang ang rhoek ni.
27 Yakmingnah neh mingnah dongah thuituennah te, He cabu dongah ka daek coeng. Jersalem kah Sirach koca Eleazar capa Jesuh he, amah lungbuei ah cueihnah a lun pah dongah ni.
28 He kah olkah amah aka ngaithuen tah a yeothen, a thinko ah aka rhaehrhong sak hlang cueih ni.
29 Te te vai hamla aka khueh rhoek tah, mebang hno dongah khaw vanat la om uh vetih, Boeipa rhihnah te amih kah namtlak la om ni.

- SIRACH
- <
- 50
- >

Public Domain