- SIRACH
- <
- 44
- >

44
Patuel Rhoekkah Laa
1 Ming thang hlang rhoek koehnah laa sa uh sih a pa rhoek kah a duengnah dongah khaw.
2 Boeipa loh amih te thangpomnah len neh, A cuekca lamlah a rhuepomnah te a yo sak.
3 A ram aka uk khaw ana om tih amamih kah tingtawknah loh amih ham ming a om sak. Lungming hlang loh cilsuep ana thui pa tih, amaih loh tonghma olrhuh khaw a phong uh.
4 A cilsuep rhangneh pilnam ana mawt, Amih mingnah rhangneh pilnam a lungcuei, Amih tah olka uentonah dongah khaw cueih uh,
5 Amih te phungding oldi la a khueh tih Amih tah tingtoenglung la a daek.
6 Boei hlang loh a kawn te a soem tih, a imkhuiah ngaimong la kho a sak.
7 Te boeih te a cadilcahma duela a hiyah uh tih, Amah tue vaengah khaw a oep uh.
8 Amih khuikah hlangvan loh a ming a caehtak, te dongah a tloe loh amih koehnah te a phong.
9 Tedae a ngen tah poekkoepnah om voel pawh, a om pawt hnukah tah poeknah khaw hmata, Amih te aka thang pawt hlang bangla, Amih hnukah a ca aka khueh pawt bangla om.
10 Tedae amih khaw Pathen kah hlang rhoek ni, Amih hlangdueng rhoek kah khoboe tah n'hnilh moenih.
11 Amih kah khuehtawn te a cadilcahma taengah om vetih, a rho te khaw a ca kah a ca patong taengah om ni.
12 A cadil khaw paipi tongah pai tih, A ca rhoek khaw amih ham ni a om.
13 A tiingan tah a yoeyah la pha uh veih, amih thangpomnah ta paa tlaih mahpawh.
14 A pum tah mongnah khuiah a up uh dae a ming tah cadilcahma phoeikah cadilcahma duela hing
15 Rhaengpuei loh amih kah cueihnah a phong uh, Hlangping loh amih koehnah te a doek uh.
16 Enok tah Boeipa loh a uem tih a loh, cadilcahma boeih taengah yutnah miknoek la om.
17 Noah tah hlang soep neh hlangdueng la phoe, kosi tue vaengah aka hing namtu la a khoem. Tuili halo vaengah anih tah, Diklai ah a meet la a khueh.
18 Anih taengah dungyan paipi a saii tih, Pumsa hing boeih te tuili loh et voel pawh.
19 Abraham tah namtom hlangping kah pa puei la om, thangpomnah dongah tah anih bangla om noek pawh.
20 Khohni kah olkhueng te a kuem coeng dongah anih neh paipi khuila a kun puei. Anih loh amah saa te moi la a nawn dongah, a noem het coeng tih uepom la a pom.
21 Boeipa loh anih taengah olhlo a cak sak, a cadil dong lamloh natom rhoek a yoethen. Anih tah diklai ah laipi yet la a ping sak tih, a tiingan te aisi bangla a pom sang. Amih te tupuei lamloh tuipuei hil rho a phaeng tih, Perath lamloh diklai khobawt hil a ping sak.
22 Isaak khaw a napa Abrahma rhangneh, ngaikhueknah a paek coeng. Pilnam boeih kah yoethennah neh paipi tah 23 Jakob lu dongah a tlak sak. Anih te a yoethennah neh a ming tih, a rho te a taengah a paek. A buhham khaw a moe nih, koca hlainit taengah a tael pah. Anih cadil khuiah Boeipa loh Pathen hlang a thoeng sak, anih tah hlang boeih mikhmuh ah mikdaithen la om.

- SIRACH
- <
- 44
- >

Public Domain