- Solomon Cueihnah
- <
- 2
- >

2
1 A thae la a poek uh dongah ni Amamih te, “Mamih kah hingnah toi nih kothaenah bae,” a ti uh. Khosak a bawtnah a pha vaengah a hoeinah om pawh, Hell lamloh aka mael m'ming pakhat khaw om pawh.
2 A poeyoek kah thovaelnah loh a cun la n'om uh tih He lamlong tah aka noek pawt bangla n'ngai uh ni. Mamih hnarhong lamkah hil pataeng hmaikhum lamni a om.
3 He he a kum vaengah mamih pum tah hmaiphu la mael vetih, Mamih kah mueihla khaw hli hong bangla paal ni.
4 Mamih kah ning he khaw a tuetang neh a hnilh vetih mamih bibi he aka poek pakhat khaw om mahpawh. Mamih hingnah he khomong khomai bangla khum vetih, Khosae loh cingmai a hnawt vaengkah bangla, Kholing loh a huul bangla om ni.
5 Mamih kah a tue aitlaeng he khokhawn bangla la khum tih Mamih duemnah lamloh maelnah khaw om pawh.
6 Te dongah halo uh lamtah hno then aka om te uem uh sih, Camoe vaengah suentae rhoek te rhep hnonah sih.
7 Misurtui neh botui he a hah la o uh sih lamtah, Lomai rhaipai he mamih lamloh khum boel saeh.
8 Rhaimuep te a tloih hlan ah khuem uh pawn sih.
9 Mamih kah omngaihlawnnah he rhekrha ham mamih loh hlong boel sih. He tah mamih kah hamsum neh Mamih kah hmulung pai ni.
10 Khodaeng hlang dueng te hnaemtaek sih lamtah, Nuhma khaw hlun boel sih.
11 Tedae mamih kah tlungnah he mah olkhueng la om saeh A vawtnah long khaw a khala pawt ni a tueng sak.
12 Hlnag dueng te rhongngol neh rhing sih, Anih tah mamih ham rhalawt la om tih mamih khoboe khaw a tloelh. Olkhueng aka tloelh kah tholnah dongah mamih n'ho tih, Mamih kah thuituennah he tholhnah la a kamkaih.
13 Pathen mingnah aka khueh la a phong tih, Amah te Boeipa capa ni a ti.
14 Anih he mamih kah poeknah aka coel la om.
15 A mikhmuh kah boeih he mamih ham tah hnorhih la om A omih he a tloe kah bangla om pawt tih, a khosing khaw lang pai.
16 Anih ham tah maih a dangdik lamni n'ngaih, Mamih kah longpuei he tueilaeh koi bangla a rhael, A hnukkhueng la aka dueng kah a bawtnah tah omngaihnah a ti tih, Pathen tah a napa ni tila koevoei uh.
17 A ol te a thuem la om vetih so uh lah sih, Noem uh sih lamtah a hingnah a bawt vaengah mebang nim a thoeng ve.
18 Hlang dueng he Pathen ca la a om atah anih te a bom bitni, Aka daengdaeh kut lamlong khaw anih te a hlawt bitni.
19 Soehsalnah, phaepnah neh anih te noem uh lah sih, Te daengah ni boengai la a om khaw m ‘hmuh eh.
20 Yahpohnah, dueknah neh anih te hnael uh sih, A thui bangla anih te a hoeptlang bitni.
Halang kah Tholhhiknah
21 A poek uh dae amih a phaelh la a mawt coeng, a halangnah loh amih te mik a dael sak coeng.
22 Pathen kah mangtaengnah olhuep te ming uh paw tih, Cimnah thangpang khaw a ngaiuep uh moenih.
23 Pathen loh mamih he poci pawt ham ni n'suen tih, amah kah kumhal mueimae la n'saii.
24 Tedae rhaithae kah uetnah rhangneh diklai ah dueknah om tih, a pueipo la aka om rhoek loh te te a yook van.

- Solomon Cueihnah
- <
- 2
- >

Public Domain