- 2 ESDRAS
- <
- 6
- >

6
1 Anih loh kai taengah, “Diklai hilvang a tongnah vaengah, diklai kah hmucung loh amah hmuen ah a om hlan ah, khohli aka cet a hong uh hlan ah, 2 rhaek neh khohum ol a hum hlan ah, khopha hmaivang a tueng hlan ah, paradai kah khoengim a khueh hlan ah, 3 rhaipai a then a tueng hlan ah, thoeihnongnah thadueng a pai hlan ah, vaan puencawn kah caempuei toeklek pawt la tun a tingtun hlan ah, 4 yilh kah a sang a pacuet hlan ah, bangyai kah imdang ming a sui hlan ah, Zion ah tungkho a sut hlan ah, 5 tahae kah kum he a thoelh hlan ah, tahae kah tholhnah aka hii rhoek te awtnah a om hlan ah, tangnah a tunghlaep neh kut-ha a khueh hlan ah, 6 He kah hno he ka hmoel coeng. Te rhoek te kai lamlong bueng ni a saii tih a tloe lamlong moenih. Diklai a bawtnah khaw kai lamloh ha thoeng vetih a tloeh lamlong mahpawh,” a ti.
A Tue Paekboenah
7 Anih te ka doo tih, “A tue paekboenah dongah balae a om eh? A tue lamhma te mevaengah lae boeih vetih, hmailong kah diklai tue dongah a a om eh?” ka ti nah.
8 Anih loh n'doo tih, “Abraham lamloh Isaak, anih lamoh Jakob neh Esau a sak, a tongcuek lamkah ni Jakob kut loh Esau kah khomik te a tuuk coeng. 9 Esau tah tahae kah diklai tue a bawtnah tih, Jakob tah aka lo ham a tue a tongnah ni. 10 Hlang kah a tongnah tah a kut la om tih, hlang kah a bawtnah a khomik ni. Ezra, Ezra, kut neh khomik laklo ah bang khaw tlap voel boeh.
Bawtnah Miknoek
11 Ka doo tih, “Tlungluen Boeipa aw, na mikhmuh ah kolonah ka dang atah, 12 hlaem yin ah na mikhmuh kah nan tueng te a cungvang khaw an sal taengah n'tueng lah,” ka ti nah.
13 Amah loh kai te n'doo tih, “Na kho te thoh lamtah boeih na yaak bitni, a ol cai sak. 14 Na pai nah hmuen te muep a hinghuen atah, 15 ol a cal vaengah khaw let uh boeh. Te ol tah a bawtnah kawng ni, diklai khoengim khaw na yakming bitni. 16 Te olthui loh te ni a paelki. Amih te let uh vetih thuen uh ni, amamih kah a bawtnah khaw a ming coeng,” a ti.
17 Ka yaak vaengah ka kho ka yueh tih ka hnatun, ol a thui tih, a ol khaw tui dueng ol bangla om. 18 “Diklai khosa rhoek hip hamla ka yoei vaengah he a khohnin ha pai coeng. 19 Bothae aka saii rhoek kah a bothae phu te ka cawh vaengah, Zion kah tlayaenah a cup vaengah. 20 Khum tangtae diklai tue dongah kut-ha a khueh vaengah, he rhoek kah minoek he kan tueng ni. Vaan maelhmai soah cabu a rha vaengah, ka laitloeknah tun tueng bitni. 21 Camoe kumkhat ca khaw amah ol cal vetih bungvawn loh camoe te hla thum hla li ah vivawt la a cun ni. Te vaengah hing suidae khawn he ni. 22 A tuh nah hmuen khaw a tuh pawt la pha vawva ni. Cangboh a bae khaw a hong la vova a hmuh uh ni. 23 Olueng te a len a tum uh tih a yaak uh vaengah buengrhuet let uh ni. 24 Te tue ah tah paya loh a paya te thunkha bangla a vathoh thil ni. Sokca tuisi khaw pai vetih khonoek pathum pali khuiah long mahpawh.
25 Nang hamla kan thui phoeikah aka om rhoek boeih te tah daem vetih kamah kah khangnah neh lunglai a bawtnah a hmuh ni. 26 Te vaengah vaan la a loh rhoek te a hmuh uh ni. Amih tah a thang paek lamloh dueknah te a ten uh moenih. Diklai kah a lungui kah khosa rhoek te thovael uh vetih mueihla tloe la thohai uh ni. 27 Boethae te boeih a khoe vetih laithae khaw paa pawn ni. 28 Uepomnah loh saihnim vetih huencaknah te a hnawt ni. A thaih aka thai tlaih pawh oltak te khaw koep phoe ni.
Mangthui Pabae A Bawtnah
29 Kai taengla a thui li vaengah ka painah hmuen kah lungto soah ha ben hang bangla vawlh vawlh nong. 30 Anih loh kai taengah, “He tueng ham ni tihnin hlaem ah nang taengla ka lo. 31 Te dongah koep na thangthui tih hnin rhih na yaeh atah he lakah aka len hno te nang taengah koep kan thui ni. 32 Khohni loh na ol te a yaak coeng tih tlungluen loh na thuemnah khaw a hmuh coeng. Na camoe lamloh a cilrhik la na cue uh te khaw a hmuh coeng. 33 Te dongah ni he kah boeih he nang tueng ham neh nang te, ‘Tangnah lamtah rhih boeh,” ti nah hamla kai n'tueih. 34 Hnukbuet ka a tue dongah na poeknah te a hinghong la poek koeloe boel lamtah a hnukkhueng tue ham khaw cukhat la saii koeloe boeh,” a ti.
Mangthui Pathum
35 He phoei lamkah tah ka rhap bal tih lamhma ka bang phek la hnin rhih ka yaeh. Kai hamla a thui boeih te yalh thum dongah tah soep laeh saeh ka ti. 36 A hnin rhet dongah tah ka thinko he a khuiah limlum bal coeng. Te dongah Khohni kah mikhmuh ah pahoi ka cal. 37 Ka mueihla loh bahoeng niknuk coeng tih ka hinglung khaw ngai hmang la om.
Suentae dongkah Pathen Bibi
(Sue 1. 1-10)
38 “Boeipa aw, suentae a tongcuek vaengah na thui coeng ta, lamhma cuek hnin ah, ‘Vaan neh diklai sai la om saeh,’ na ti dongah na ol te na bibi dongah soep coeng ta. 39 Te vaengah mueihla tah phuel uh tih a hmuep neh dingcak loh a cungkuem a kop, hlang ol ti he khaw ana om hlan. 40 Te vaengah thakvoh imkhui lamkah vangnah khosoeng te a thoeng ham ol na paek tih na bibi te khaw tueng.
41 A hnin bae dongah tah bangyai dongkah yilh na khueh tih tui rhoek te phih hamla ol na paek. Te dongah hlop at tah a sola luei tih hlop at tah a laedil ah om.
42 A thumnah hnin ah tah tui rhoek te diklai hlop rhih la tun tingtun ham ol na paek. Te dongah diklai hlop rhuk tah na rhae sak tih te rhoek te thing na ling, na tawn dongah na mikhmuh ka bitat la paho om. 43 Na ol kamat a caeh vaengah na bibi khaw rhenten a coeng. 44 A thaih khaw a bawtpat kolla a tui a hlim a soeprhaep neh, rhaipai khaw pangcik neh botui la, bo-ul la thui thai, poek thai pawt hil ah tlek thoeng. He boeih he a hninthum dongah na saii.
45 A linah hnin ah tah khomik kah a aa khaw, hla kah a vang khaw, aisi kah soepsoeinah khaw a om hamla ol na paek. 46 Te rhoek te hlang ham aka thotat la om ham neh boelrhai ham ol na paek.
47 A hnin nga dongah tah hlop rhih te ol na paek tih tui khaw, mulhing, rhulcai, vaa neh nga a thoeng ham ol na paek. Te dongah te rhoek ana coeng van. 48 Olpaek bangla tui duek loh aka hing mulhing a thoeng sak. Te dongah namtom rhoek loh namah kah kopoekrhai bibi te hoe pai saeh.
49 Aka hing mulhing te panit la na khoem tih Behemoth neh Pakhat te tah Leviathan la a ming na khue. 50 Khat neh khat te hloep na hoep. Tui loh hlop rhih la tun a tingtun sak long te khaw te rhoi te tu thai pawh. 51 Behemoth tah a hnin thumnah dongkah na rhae sak khuiah hlop at te na paek tih a khuiah kho a sak. Te ah te mol tlang thawngkhat khaw om. 52 Tedae Liviathan tah tui a hlop rhih te paek. Teah te na ngaih rhoek loh na ngaih vaengah a caak hamla na khoem pah.
53 A hnin rhuk dongah tah na hmaiah saelhung khaw, khohong rhamsa khaw, rhuicai khaw, a thoeng hamla diklai te ol na paek. 54 Te rhoek boeih kah a so neh, na kut dongkah na bibi boeih soah uktaemkung la Adam na khueh. Anih lamkah ni kaimih boeih khaw, na coelh pilnam boeih khaw a thoeng,” ka ti.
Pathen Pilnam kah Patangnah
55 “Boeipa aw na taengah boeih ka thui coeng he. Lunglai boeih kaimih ham na suen khaw boeih nan thui coeng. 56 Adam cadil a tloe namtom rhoek te tah a hong pawn ni na ti. Amih tah timtui banghui la om uh tih a khuehtawn khaw vaihang dongkah tuicip nen ni na thuidoek. 57 Boeipa aw, kaimih soah aka vuenan tih kaimih aka dolh namtom he melae a hong la na thui pawn eh? 58 Tedae kaimih he na pilnam ni, he na caming omthang la na khueh. Dawk na thintlohnah, na thatlai thil, bahoeng na oingaih dae tah amih kut ah vik na paek mai. 59 Na ol te kaimih ham na suen tangloeng atah, ka diklai he balaetih rho la ka pang uh pawh? Me vaeng hil nim a om ve?

- 2 ESDRAS
- <
- 6
- >

Public Domain