- SIRACH
- <
- 27
- >

27
1 Hlang a yet loh a kum a ko hamla tholhnah a saii uh, Boeinah aka tlap rhoek khaw a mik palet uh coeng.
2 Lungto laklo kah a caeknah ah a cungkai a om bangla, tholhnah he khaw hnoyoi neh hnolai laklo ah om.
3 Hlang he Boeipa rhihnah dongah cikngae la a om pawt atah, a imkhui he phawn a koengloeng pah ni.
Khosak Noemcainah
4 Vairhuek a ninoek vaengah kawnhnawt a phoe bangla hlang a olcal dongah ni a boethae a tueng pah.
5 Hmaihueng loh am bop kah am a noemcai bangla hlang he a olcal thingka loh a noem cai van.
6 A thaih loh thing a hloe te a tueng sak bangla,
7 Hlang te ol a thui hlanah koeh boeh, He a longim nen ni hlang na noem eh.
Thapang neh Kutthungnah
8 Tiktamnah te na hloem atah, na kae ni, Te dongah te himbai then bangla bai laeh.
9 Vaa khaw amah hui vanah ni a cuk, Te dongah uepomnah khaw amah aka vai taengah ni a om.
10 Sathueng loh maeh a tawt bangla, tholhnah loh boethae aka saii te a tawt.
Olcal Thingka
11 Hlangcim kah olcalthingka tah cueih yoeyah tih, hlang ang tah hla bangla hoilae uh.
12 Namah tuetang te hlang ang lakli ah a rhoeh ah ne, tedae pilnam ko a poek taengah tah om na rhoi akhaw.
13 Hlang ang olthui tah a lolhnah la om tih, a nueih uh khaw tholhnah koeloe la om.
14 A thaephoeinah neh toemngamnah mul rhung tho, A tohhaemnah soah hlang loh a hna a buem.
15 Hlang hoem kah oeltaihnah loh thii a long sak tih, aka ya rhoek khaw thintoekkalh la a khueh.
16 Olhuep aka pok loh ueppangnah a phae, anih te paya thitlo a hmuh tlaih moenih.
Olhuep neh Hnukpoh
17 Na paya te lungnah lamtah anih soah tangnah khaw khueh, anih kah olhuep te na poh atah a hnukah bang boeh.
18 Hlang he a rhal loh a phae vanbangla, na imben na payanah te khaw namah longni na phae.
19 Na kut dongkah vaa te na loeih sak bangla, na imben te khaw caeh sak laeh, anih te koep tu voel boeh.
20 A hnukah khaw vai boeh, anih te bahoeng lakhla coeng, anih te kirhang bangla thang dong lamloh loeih coeng.
21 A hma te koep a ben van bangla thaekhanah khui lamkah khaw moeithennah he om., Tedae olhuep aka pok hlang tah ngaiuepnah tal coeng.
Hlangthai Palat
22 Mik aka hap khing khaw boethae ni a taeng, anih aka ming long a hla la khoem uh saeh.
23 Na mikhmuh ah a hmulai boeih didip vetih, na ol te khaw a oep ni. Tedae a hnukah tah na ol te a mael vetih, na ol soah nan n'hliphen ni.
24 Ka thinah he muep om dae, anih te ka thinah koek Boeipa long pataeng anih te a thinah.
25 Lungto thaeng aka dong hang khaw, amah lu dongah ni koep a tlak. Hnukpohnah neh aka ueng uh soeh long khaw, a hma ni muep a phen khoeng.
26 Vaam aka to khaw amah ni a cungku eh, hlaeh aka tung khaw amah ni a man eh.
27 Hlang loh boethae a saii dae, amah ni a paluet thil, Te vaengah me lamkah a thoeng khaw ming mahpawh.
28 Hlang lawn neh hlang thae khaw oekhlawnah lamloh ha lo, Te dongah kuthungnah loh sathueng bangla anih te amah.
29 Hlang cim a cung vaengah aka omngaih te tah amah khaw hlaeh dongah man ni. A dueknah a pha hlanah tlohnah loh anih te a yoop ni.
30 Thintoeknah neh kosi he khaw sarhingrhup la om, Tedae hlang tholh long te te khak a pom.

- SIRACH
- <
- 27
- >

Public Domain