- Makkabi Cabu Pakhat Nah
- <
- 11
- >

11
Ptolemy loh Syria A Muk
1 Egypt manghai loh a rhalkap te tuikaeng kah laivin yet la muep a coi tih sangpho khaw muep a lo pah. A thailainah rhangneh Alexander kah ram te amah ram khuiah det hamla cai. 2 Syria taengah khaw rhoepnah ol ni a pat. Te vaengah khopuei pilnam loh anih hamla vongka a ong pah tih anih te hmuh hamla cet uh. Anih tah a napa Alexander kah a masae la a om dongah manghai Alexander loh anih doe ham te ol a paek. 3 Tedae khopuei khuila a kun vaengah tah khotakuem ah rhaltawt boeih a khueh.
4 Azotus a pah vaengah Dagon bawkim kah hloi khaw, Azotus neh a kaepvai kah imrhong te khaw, hlang rhok a hmoeng uh te khaw a tueng uh. Te kah rhok te tah rhalvaengah Jonathan loh a hoeng tih long taengah muep a hmoek. 5 Jonathan loh a saii te manghai taengah a thui uh a thet uh dae manghai te duem ngam. 6 Jonathan loh manghai te Joppa ah omthen la a doe. Kat neh uem uh rhoi te hlaem at pahoi rhaeh. 7 Te phoeiah Jonathan loh manghai Eleutherus tuiva duela a thak tih Jerusalme la mael.
8 Manghai Ptolemy loh tuitunli kah Selucia duela tuikaeng khopuei boeih kah uknah te a loh tih, Alexander te a khoboe thae neh a taeng. 9 Manghai Demetrius taengla laipai tuei tih, “Halo, khat neh moi bop pawn sih, Alexandr loh a yunah ka canu ke nang kan pae eh, na pa kah ram ah manghai la om laeh. 10 Ka canu te anih taengah ka paek, tedae kai ngawn hamla n'taeng dongah ka yut coeng,” a ti nah. 11 A ram te a nai pa dongah Alexander kah a thae te a thui. 12 Te dongah a canu te anih taeng lamloh a lat tih Demetrius taengla a paek. Alexander taeng lamloh suesa uh coeng dongah a rhal la om te a phoe.
13 Ptolemy te Antiok la kun tih Asia kah rhuisam te a khuem. Te dongah anih tah a lu dongah rhuisam la, Egypt neh Aisa kah rhuisam te a khuem. 14 Te vaengah Te pingpang kah pilnam tah boe a koek uh dongah. manghai Alexander tah Cilicia om. 15 Te te Alexander loh a yaak vaengah anih te caem neh a paan. Ptolemy khaw anih te hum uh ham rhalkap a yet te a paan a tloek. 16 Te dongah Alexander tah Arabia la yong tih tungaepnah a tlap. Te dongah manghai Ptolemy loh caemthang a rhuk. 17 Arab kah Zbdiel loh Alexander kah a lu te a rhaih pah tih Ptolemy taengla a pat. 18 Tedae manghai Ptolemy tah a hnin thum dongah pahoi duek. Te dognah hmuencak khuikah rhalkap rhoek te hmuencak kaepvai kah loh boeih a ngawn. 19 Te phoeiah tah Demetrius te kum ya sawmrhuk kum rhih vaengah manghai la pahoi om.
Jonathan kah Voekhlaknah
20 Te khohnin ah tah Jerusalem kah rhalmah im te loh hamla Judea rhoek te a coi. Caemtloeknah seh khaw muep a khueh thil. 21 Tedae a namtu kah a thinah hnukpoh rhoek long tah manghai taengla cet uh tih, “Jonathan loh rhalmahhmuen te dum coeng,” a ti nah uh. 22 Te te a yaak vaengah a thintoek. Te dongah a yaak van te pahoi hlah uh tih Ptolemais la cet. Jonathan taengah khaw rhalmah im dum voel pawt ham, a coeng thai khuila Ptolemaih kah ngoltunnah dongah tlek hum uh ham ca a pat.
23 Jonathan loh a yaak vaengah phat a dum hamla ol a paek. Israel khuikah a hamca rhoek neh khosoih rhoek khaw a tuek tih amah te duek la hmoel uh. 24 Manghai taengla a caeh ham te cak neh sui khaw, himbai khaw, a tloe kut doe khaw muep a khuen pah. Te dongah anih loh maelhmaithen lat a dang. 25 A namtu taengkah hnukpoh rhoek loh anih te manghai taengah Jonathan kah te kamkainah a khueh uh. 26 Tedae manghai loh a voemtoieh vaengah khaw boei tangtae bangla a voemtoei. A paya boeih kah mikhmuh ah anih te a thangpom. 27 Anih kah khosoih boei a binah khaw lahma kah muep a thangpom bangla koep a cak sak. Anih te paya khuikah a tanglue pakhat la koep a khueh. 28 Jonathan loh Judea neh Samaria peng kah tah mangmu loeih sak tih tangka talent yathum dawk paek ham khaw manghai taengah a bih. 29 Manghai long khaw a ngai pah van dongah he kah olka boeih dongah he Jonathan ham a dangkah bangla ca a daek pah.
30 Mangha Demetrius loh a manuca Jonathan neh Judah namtu boeih te kut kan tuuk. 31 Hekah catlaep dongah he ka hui Lasthenes taengah nangmih khaw na ka pat te ni nangmih ham khawn kan daek. 32 Manghai Demetrius loh a napa Lasthenes te kut kan tuuk. 33 Judah namtu taengah hnothen saii ham te ka poek. Amih tah mah paya la om tih mamih olrhi dongah khaw uepom la om uh. Mamih taengah kopoek then ni a tueng sak uh. 34 Amih kah khoyo la aka om Judea neh Aphairma peng neh Lydda khaw Ramthaim khaw amih hut la koep ka cak sak. 35 A tloe paek hamla aka om mamih taengah thoh ham parhapakhat khaw, mangmu khaw, lungkae rhom, rhuisam mangmu khaw mamih taengah a thoh ham pa boeih te amih ka loeih sak coeng. 36 Ka loeih sak tangtae he tah tahae lamloh a voelvai duela koep rhi lat boel saeh. 37 Te dongah hekah catlaep he a then la ngaithuen. Jonathan taengah khaw ka paek coeng tih hmuencim kah miklaw ah tai saeh,” a ti nah.
Trypho la Kun
38 Manghai Demetrius loh a sawt vaengah khohmuen amah hlan kah lakah mong tih anih aka tloelh khaw om pawh. Te dongah rhalkap te boeih a paa sak tih a im la boeih mael uh. Namtom sanglak lamkah a loh rhalkap rhoek bueng te dawk a om sak. Te vaengah a khuui la rhalkap aka bi rhoek long tah anih te a thinah uh. 39 Lamhma ah Alexandr aka bomkung la aka om hlang pakhat Trypho he om van. Rhalkap boeih loh Demetrius taengah a kohuet te anih loh a hm uh. Te dongah Alexander capa a noe Antiokus aka khut tih Arab Imalkue taengla cet. 40 Antiokus te a napa yueng manghai la om sak ham a kut dognah hlah pah mai tila Trypho loh Imalkue taengah tlal a bih. Demertius kah a saii boeih te Imalkue taengah a puen pah tih, Demetrius kah rhalkap rhoek a kohuetnah khaw a thui pah. Te dongah khohnin a sen puet om.
41 Te vaengah Jerusalem rhalmah hmuen kah rhalkap khaw, hmuencak kah rhalkap khaw boeih khoe hamla Jonathan loh manghai Demetrius taengah a bih. Amih loh Israel ni mat a ngawn uh hae. 42 Te dongah Demetrius loh Jonathan taengla ol koep a voeih tih, “Nang neh na namtu hamla he bueng he ka saii pawt vetih, a tuethen ni ka dang atah nang neh na namtu te thangpomnah muep kan paek bitni. 43 Tahae ah kai aka bom la hlang bet han tueih mai dae, ka rhalkap rhoek loh kai boeih n'tloelh uh coeng,” a ti nah. 44 Te dongah Jonathan hlang rhalh thawngthum te anih ham Antiok la a tueih pah. Amih te manghai taengla a pha vaengah amih a pha te manghai loh a uem. 45 Te vaengah khopuei khuikah pilnam rhoek te tingtun uh tih hlangmi la thawng yakhat thawngkul lo uh. 46 Tedae manghai te im khuila vik yong. Te vaengah khopuei pilnam loh khopuei kah longpuei caehtung te boeih a huul uh tih a muk uh. 47 Te dongah amah aka bomkung la Judah rhoek te a khue tih amih loh a kaepvai ah boeih a thingthung uh. Te phoeiah khopuei khuiah khaw boeih yaal uh. Hnin at kho ah hlang thawng yakhat tluk a ngawn uh. 48 Khopuei te hmai duel a hla uh dongah te khohnin ah kutbuem muep a dang uh tih manghai te khaw a hlawt uh. 49 Judah rhoek loh khopuei a loh tih a ngaih bangla a saii te pilnam loh a hmuh vaengah a thiomnah khaw yawk uh sumsoek tih manghai taengah rhenbihnah neh pang uh. 50 “Kaimih he rhalmongnah m'pae laeh, Judah rhoek loh kaimih neh khopuei a ngawn te paa laeh saeh,” a ti uh. 51 Te dongah a kut a voeih uh tih rhoepnah a saii uh. Te vaengah Judah rhoek tah manghai neh ram khuikah pilnam mikhmuh thangpomnah a dang. Te phoeiah amih te Jerusalem la kutbuem neh muep mael uh.
52 Manghai Demetrius te a ram kah ngolkhoel dongah ngol tih kho hmuen khaw anih a om hlankah lakah mong. 53 Tedae a olkhuenah dongkah olka te boeih a phae. Jonathan te vik a hlakhla tak tih, a bisai te kolonah a khueh kolla Jonathan te a tloh ngai la a phaep.
Trypho Anaa a Loh
54 He phoeiah tah Trypho te a taeng cadong ca Antiokus neh mael tih a manghai sak phoeiah rhuisam a khuem sak. 55 Te vaengah Demetrius loh a hnawt rhalkap boeih loh anih te ven uh tih Demetrius te a tloelh uh. Te dongah anih te yong tih ki mael. 56 Trypho loh vuei neh Antioch taemrhainah te khaw a loh pah. 57 Te phoeiah cadong Antiokus loh Jonathan te ca a pat tih, “Kai loh nang te khosoih boei la kan pom tih, paeng pali soah nang kang ngol sak. Nang tah manghai paya la na om,” a ti nah. 58 Anih ham te sui baelphaih neh caboei dongkah hnopai khaw a paek. Sui boengloeng dongah a ok ham khaw hamsum a paek. Daidi himbai neh sui hnisui khaw a vah sak. 59 Jonathan mana Simon te Tyre Ladder lamloh Egypt khorhi hil kah khoboei la a khueh.
Jonathan neh Simon kah Vathohnah
60 Jonathan te tuiva rhalvang neh khopuei rhoek la cet. Te vaengah Syria rhalkap boeih te anih taengah huitai la boeih tingtun uh. Askalon a pha vaengah tah khopuei pilnam loh a doe tih hinyahnah a paek uh. 61 Te lamloh Gaza la a caeh vaengah tah Gaza loh imthoh a khaih pah. Te dongah a dum tih a khaepdan khaw hmai neh a hoeh phoeiah a poel ay yoe. 62 Te daengah Gaza pilnam loh Jonathan te a hloep tih amih neh rhoepnah a saii. Te vaengah a khoboei kah a ca rhoek te tamna la a tuuk tih amih te Jerusalem la a thak. Anih loh a khohmuen te Damasku hil khaw a pha.
63 Demertius kah a sal rhoek loh Galile kah Kadesth ah caem neh muep cetih anih a boeinah lamloh khoe ham a caii te Jonathan loh a yaak. 64 Te dongah amih doe ham Jonathan cet tih a man Simon tah a mah kho a caeh tak. 65 Simon te Bethzur imdan ah rhaeh. Te khohnin a sen tloek tih khoep a tlaeng. 66 Te phoeiah tah a hloep uh tih rhoepnah ol a thui uh dongah a ngai pah. Te lamloh amih te a khoe tih khopuei a khohrhang te loh phoeiah rhaltawt a khueh pah.
67 Jonathan neh a rhalkap rhoek tah Gennesaret tui taengah rhaeh uh. Min cang ah amih te Hazor kolvan la yue cet uh. 68 Te kolvan ah kholong rhalkap loh anih ana mah. Amih loh tlang ah rhongngol khaw a khueh ngawn dae anih neh a maelhmai rhoi hum uh. 69 Te vaengah rhongngol hlang rhoek te amah hmuen lamloh puk cu uh tih caemtloek dongah thum uh. 70 Jonathan kah hlang boeih te vik yong uh. Abslom capa Mattahias, Chapli capa Judas, caempuei rhalkap kah rhalboei rhoek bueng te dawk om. 71 Jonathan loh a himbai te a phen tih a lu dongah laipi a phul tih thangthui. 72 Te phoeiah tah a rhal rhoek taengah caemtloeknah la koep cet. Amih te a cawh vaengah tah yong uh. 73 Aka yong hlang rhoek a hmuh vaengah anih taengla mae uh. Koep thum uh tih Kadesh kah a rhaehhmuen duela a hloem uh phoeih pah pahoi rhaeh uh. 74 Te khohnin ah kholong te thawng thum hil muep duek uh. Te phoeiah Jonathan te Jerusalem la mael.

- Makkabi Cabu Pakhat Nah
- <
- 11
- >

Public Domain