- SIRACH
- <
- 29
- >

29
Pukhueh neh Puhlah
1 Aka rhen long tah a imben te a pu bomnah kut aka thueng loh olpaek ni a tuem.
2 A ngoengaih tue vaengah tah na imben te pu lamtah, sahnah tue a pha vaengah na imben te koep thuung van.
3 Na olkhueh te tuem lamtah, a taengah uepom la om, tedaengah a tuetang boeih ah khaw na ngoe te na dang eh.
4 Cangpu he aka rhul mailai bangla muep a poek uh, Te dongah amih aka bom rhoek te khaw ngaihmangnah a paek.
5 Cangpu a dang hlan khuiah tah hlang loh a hui kut te a mok pah, a imben kah tangka kawng khaw a nah la a thui. A sah tue a pha vaengah tah uelh bal pueng tih, ol hong nen te koep a thung, a tuetang kah a lolhnah bueng te a phoei thil.
6 Puhlah kung te thuung sitoe cakhaw, rhakthuem tah a hoe tloel coeng. Te rhoek te khaw amah aka rhul maila bangla a ngai coeng. Purhong loh sah thai pawt khaw, a tangkah a huen pah la poeh Te dongah a ngoe muehla rhal a khueh.
7 Hlang a yet cangpu hlah ham a aal, he a moethae dongah moenih. A ngoe mueh ah hmaithae ka loh ni, tila a rhih uh dongah ni.
8 Tlayae paihmuen kah hlang taengah thinsen sak, na kutdoe aka lamtawn te khaw hloh pah boeh.
9 Olpaek bangla khodaeng te bom, a ngoengaih tue vaengah amih te kuttling la tueih boeh.
10 Na tangka te na manuca neh paya ham hlah pah, lungto hmui ah keet tih a hma lakah tah.
11 Khohni kah olpaek bangla na kawn te khaw tung lah, te te nang ham sui lakah khaw muep hoeikhang ni.
12 Doedannah te na thakvoh dongah tung, te longni puenthae khui lamkah nang n'hlawt eh.
13 Photling bai neh caai muk lakah khaw then, te long ni na rhal khaw a tloek eh.
Rhikhangnah
14 Hlang then long tah imben ham rhi a khang pah, Tedae a ko aka talh long te anih te a hlong ni.
15 Nang ham rhikhangkung kah a thennah te hnil boeh, anih loh a hingnah te nang ham a paek coeng dongah.
16 Hlangtholh long tah rhikhangkung kah khuehtawn a poek a yak,
17 Lungmong long khaw amah kah rhi aka khang te a hnoo.
18 Saphuem yuh long khaw khuehtawn muep a poci sak, amih te tuitunli kah tuphu bangla muep a niknuk sak. Mingom hlang khaw saldong la boeih a tueih tih, namtom kholong taengah a poengdoe sak.
19 Hlang tholh long tah saphuemyuh lamloh kothae a thoeng sak, laithui vaengah khaw a kum a ko caak ham ni a hloem.
20 Na coengah neh a then koek la na imben te bom, tedae na cungku pawt ham mah ngaithuen.
Imkhui Khosaknah
21 Hingnah ham a kuek tah tui, buh neh hnicu pawn ni, mah pum kah hil-uepnah ham tah im he a ngoe bal.
22 Hlang im kah buh tui lakli ah khosak lakah tah, mah imphu hmuiah khodaeng la khosak he then ngai.
23 A yol a yet ah khaw ngaikhueknah mah khueh, te daengah ni yinlai kah kokhahnah khaw na yaak pawt eh.
24 Im khat lamloh im khat la caeh khing he khaw khosak thae la om, yinlai bangla na ka khaw na ang ngoeng mahpawh.
25 Buh na kok tih tui na tul cakhaw uem hae mahpawh, Te vaengah hekah olkha ol he ni na yaak eh.
26 “Yin hoel halo lah, caboei phaih laeh, na khueh boeih te ka ca pawn ni.
27 Yin hoel nong laeh, hlangcong yin halo, ka manuca loh kai taengah lai-om, imkhan ka ngaih,” a ti ni
28 Aka yaknga hlang ham tah a ueh tloel coeng, lampah bangla a ho tih purhong bangla a voek te.

- SIRACH
- <
- 29
- >

Public Domain