- ESTHER (GREEK)
- <
- 8
- >

8
Judah rhoek loh kolonah a dang
1 Te khohnin ah hlangyoi Haman ka koeva boeih te manghai Artaxerxes loh Esther taengla a paek. Mordekai neh a pha uh te khaw Esther loh manghai taengah a thui pah dongah Mordekai te manghai loh a khue. 2 Manghai loh Haman taengkah kutbuen te a loh tih Mordekai taengah a paek. Haman taengkah aka om boeih te Esther loh Mordekai kut ah a tloeng.
3 Te phoeiah Esther te manghai kho kungah bakop tih Haman loh Judah rhoek taengah a mangtaengnah a thae la a khueh boeih te lat hamla a thui pah. 4 Manghai loh sui mancai te Esther taengla a doe tih manghai mikhmuh ah koe pai. 5 Manghai loh, “Na ngaih mai tih, kolonah ka dang mai atah, na ram khuikah Judah rhoek thup hamla Haman loh ca a daek te lat hamla olpaek pat mai. 6 Ka pilnam a milh te metlam ka sawt eh?” a ti nah.
7 Manghai loh Esther te, “Haman kah koe boeih te nang taengah kam paek tih, Judah rhoek taengah a saii bangla anih te thing dongah ka kui-ok sak coeng. Balae na bih bal pueng? 8 Then na ti bangla ka ming neh daek lamtah, ka kutbuen neh daeng thil. Manghai olpaek bangla a daek tih ka kutbuen neh a daeng thil boeih a phae thai moenih,” a ti nah.
9 Te dongah amah kum kah Nisan hla sae hnin hlai thum vaengah cadaek boeih a khue tih, India lamloh Etheopia hil ram ya hnih sawm rhih kah, Judah rhoek, manghai laipai rhoek, mangpa rhoek taengah Mordekai kah a thui bangla, manghai Artaxerxes kah olpaek te, Judah ol, namtom kah ol neh a daek tih a pat. 10 Manghai Artaxerxes ming neh a daek te manghai kutbuen te a daeng thil tih marhang neh boeih a thak sak.
11 Kho takuem kah Judah rhoek loh amah olkhueng te tuem saeh, amah te tungaep uh saeh, a thunkha neh a thimkalh soah khaw a ngaih bangla saii saeh. 12 Te tah hla hlainit nah Adar hnin hlai thum vaengah tah Artaxerxes kah ram pum cak saeh,” a ti nah.
Artaxerxes kah Oltloeknah
13 He tah catlaep ca ni.
Manghai boei Artaxerxes loh India lamloh Ethiopia ram kah mangpa rhoek neh ram ya pakul parhih taeng neh, mamih kah taemngaihnah dongah uepom la aka om boeih te kan toidal uh.
14 Pilnam a kum ngai he, moeihoeinah a yet neh a hoeikhangnah la muep a thangpom vaengah koevoeinah la muep a om pah. 15 Ka pilnam he a patang sak bueng kolla, amah aka hoeikhang sak neh a khuehtawn thoh ham khawa noeng uh moenih. 16 Hlang dongah aka om lungming kohoe te a khoe tih a phae uh. Hno then ming muehla aka ngai pawt rhoek loh a cungkuem aka hmu Pathen kah dantatnah he ka rhael thai ni a ti uh.
17 Saithainah paihmuen ah aka ngol puet long khaw ommong sitoe kah thii long sak ham a pakai uh. Hlangping kah bitat taemrhainah dongah aka phum uh tangtae khaw paya rhoek kah yoekanah rhangneh tlaihvong ham aka coeng pawh patangnah dongah nuen coeng. 18 He hlang rhoek kah a coengnah khoboe thae neh laithae kah vuelvaeknah loh manghai kah boethen khaw a vuelvaek pah.
19 Hnuksul kah khoboe thae te khokhuen cabu dongah a phoe bueng kolla a tuengta mueh ah nangmih khuila saithainah a loh khaw, a khobae thae cueihnah la loh ham tueng coeng.
20 He tlam ni mamih loh ram he hmailong ah hlang boeih te caemrhal lamloh loeih tih, rhalthal la om sak ngaih dongah, a ngoengaih bangla tlaivong ham om coeng. 21 Mamih mikhmuh ah aka thoeng dumlai khaw tiktam la laitloek ham om coeng.
22 Parsia thi cip at khaw aka om pawh, Mekedonia Mammedatha capa Haman pataeng mamih neh thamat khaw m'vai uh pawt tih, rhennah khaw talh dae, mamih taengah yin la n'om sak coeng. 23 Nam tom boeih hamla kopoaek then te omngaih omloe la rhep n'khueh dongah anih te mamih napa la n'khue uh. Boei ngolkhoel dongah a pabae kah aka ngol hlang hlang boeih loh a cungkueng thil uh.
24 Tedae a koevoeinah te a khoem tloel dongah mamih kah ram neh hingnah he poeih hamla cai. 25 Te dongah mamih kah khangkung neh mamih aka hoeikhang sak Mordekai khaw, mamih ram ah cuembuet la aka om mah pueipo Esther khaw, a namtu boeih khaw, rhenten thup hamla thailatnah neh a taeng. 26 He ning la mamih kah tungaepnah te ka phae eh, Persia ram te Mekedonia ram ka poeh sak eh a ti. 27 Tedae he bang hlang muen loh milh sak hamla a taeng Judah hlang rhoek he n'sawt vaengah boethae aka sai la om uh pawt tih, duengnah olkhueng neh aka taemrhai uh rhoek lam ni a om. 28 Tlung thang neh Khohni Pathen kah a ca rhoek lamni a om uh. Pathen long ni mamih ham neh a pa rhoek ham khaw ram he aka thenkoek taemrhainah neh a hoihaeng.
29 Te dongah Hammedatha capa Haman loh ngawnnah ca ham pat te hnothen la poek uh boeh. 30 He bang hno a saii parhi te amah ni Susa vongka ah a imkhui pum neh rhenten a kui-ok coeng. Pathen long hno cungkuem a uk dongah, anih soah amah neh a tingtawk la dantatnah tlek a thoeng sak.
31 Te dongah he catlaep ca he hmuen takuem ah tai uh lamtah Judah rhoek te amah olkhueng neh khosak sak uh. 32 Amih te thaphohnah pae uh. Hla hlai nit Adar hla hnin hlai thum, amih phaepnah tue ah tah amih aka tloek rhoek taenglam loh amamih te tungaep uh thae saeh. 33 Cungkuem aka uk Pathen loh a coelh pilnam ham kothaengaithae yueng, omngaihnah khohnin la a khueh pah coeng.
34 Te dongah nangmih kah poekkoepnah khotue he tah hinyah hnin la lungbuei then boeih neh tuem uh. 35 Tahae neh hmailong ah khaw nangmih he uepom Persia kah loeihnah la a om eh. Tedae mamih aka taeng rhoek ham tah pocinah aka tarhoek sak la om saeh.
36 Ram neh khopuei takuem ah khaw, hlaangnah om boel saeh. A longim la kho aka boe pawt tah kosi neh, caai neh, hmai neh phae saeh. Te long te hlang hing bueng pawt tih, khohong rhamsa aka tlung khaw, vaa khaw, a tue boeih dongah hoep boel saeh.
37 He oltloek catlaep he ram pum ah langya la tai saeh lamtah te khohnin tah Judah rhoek loh a rhal te thung ham sikim la om saeh.
38 Te dongah puencawn rhoek te marhang dongah a loe la ngol uh tih manghai kah olpaek te koe a sai uh. Te oltloek te Susa ah khaw a hoe uh.
39 Mordekai tah boei himbai, sui rhuisam, daidi hnithen lupong neh cet. Susa kah pilnam loh anih a hmuh vaengah omngaih uh. 40 Judah rhoek tah voelphoeng uh tih a kohoe uh. 41 Khopuei neh ram pum boeih tah olpaek te a hoe uh. Olhoenah te a khueh van neh Judah rhoek omngaih tih a kohoe uh, duemnah hnin te buhkoknah hnin la a khueh uh. Namtom hlang loh yahhmui a rhet uh. Judah hlang te a hinyah uh tih Judah hlang la kun uh.

- ESTHER (GREEK)
- <
- 8
- >

Public Domain