- SIRACH
- <
- 24
- >

24
Cueihnah Uemnah
1 Cueihnah tah amah uem uh tih, a pilnam lakli ah a thangpomnah a thui.
2 Khohni kah hlangping taengah a ka a ang tih, A caempuei taengah khaw a thangpomnah a thui.
3 “Kai tah Khohni ka dong lamloh ka thoeng tih, Diklai te khonuei bangla ka dah.
4 Vaan sosang ah ka om tih, Ka ngolkhoel khaw vaan bangyai soah om.
5 Vaan bangyai khaw ka hil coeng tih, Tangrhom kah a dungnah khaw a pha coeng.
6 Tuitunli kah tuiphu so neh, diklai hmai boeih ah khaw, Pilnam neh namtom boeih soah khaw docanah ka khueh.
7 Te rhoek boeih soah duemnah ka tlap, U kah khohmuen ah tim ka rhaehrhong la ve?
8 Hno cungkuem aka suenkung loh ol m'paek coeng, Kai aka suenkung loh ka dap hmuen khaw a coelh. Na rhaehnah hmuen te Jakob taengah khueh lamtah Israel khuikah loh na rho pang saeh.
9 Khosuen hlan kah, a tongcuek vaengah kai n'suen coeng Kum hal duela ka paa tlaih voel mahpawh.
10 A dap cim kah a mikhmuh ah ka tho ka tat tih, Kai he Zion ah n'thoh coeng.
11 Ngaihom khopuei ah kai he duemnah n'paek, Te dongah Jerusalem tah ka khohung la poeh.
12 Hinyah kap pilnam lakli ah khaw, Boeipa kah khoyo neh a rho lakli ah yung ka hlak.
13 Lebanon tlang kah lamphai thing neh, Hermon tlang sang kah ta-aw thing bangla ka rhoeng.
14 Engedi kah rhophoeng kung bangla, Jerikho kah rose rhaipai bangla, Lohma li kah olive thing hloe bangla, tui kaeng kah kolvan thing bangla yol ka rhoeng.
15 Yungum thing neh hlingtui bangla ka ul tih, Myrrh thinghloe bangla ka hmuehmuei khaw tui. tlang sungsin, khawphlawp, aangpi, dap khuikah hmuehmuei botui van pawn ni.
16 Terebinth bangla ka hlaeng ka phuel tih, ka hlaeng tah thangpomnah neh sitlohnah la om.
17 Misur bangla ka muem then coeng tih, Ka pailumnah khaw thangpomnah neh thaihsu la om.
18 Kai tah lungnah then, hinyahnah, mingnah, a cim ngaiuepnah kah manu la ka om. Kai ca rhoek a ming ka sui boeih te khaw, Amah loh ming a paek tangtae coeng ni.
19 Ka aka ngaih tah ka taengla ha lo uh, Ka thaih he a hah la ca uh.
20 Kai poekkoepnah he khotui lakah didip tih, Kai nan khuehnah te khoi litui lakah oi ngai.
21 Kai aka ca boeih tah a bung pong pawt vetih Kai aka o hlang tah a tui hal voel mahpawh.
22 Kai ol aka ngai tah yahpok pawt vetih, Kai taengah aka pongpa hlang tah tholh mahpawh.
Cueihnah neh Olkhueng
23 He cabu dongkah he tah Khohni Pathen kah paipi ni, Te olkhueng te Moses loh mamih m'paek coeng, Te ni Jakob hlangping kah rho la aka om coeng.
24 Paa tlaih boeh Boeipa dongah namning sak, Amah taengla ka ben daengah ni n'thapoh eh. Pathen bueng tloengkhoel Boeipa coeng, A nih phoeiah tah khangkung a om moenih.
25 Te khaw cueihnah neh tah thaih cuek tue kah, Pishon neh Tigris tui bangla phul coeng.
26 Yakimingnah khaw Perath neh, cangah tue kah Jordan bangla long coeng.
27 Thuituennah tah cangkoei tue kah, Nal tuiva neh Gibon bangla phuet coeng.
28 Hlang lamhma long khaw cueihnah boeih ming pawt tih, a hnukkhueng long khaw a dungnah te pha pawh.
29 A poeknah te tuituenli lakah khaw puh tih, a cilsuep khaw tangrhom puei lakah khaw dung bal.
30 Kamah tah tuiva lamkah tuilong bangla, Dum khuikah tuilong tui bangla ka om,
31 Te dongah ka dum te ka suep vetih, Rhaipai thingkong te ka lae ni. A nunae, ka tuilong te tuiva la poeh, ka tuiva te tuitunli la poeh bal coeng.
32 Thuituennah te mincang khosae bangla ka khueh vetih, a hla lamkah khaw a ciping la ka khueh ni.
33 Tukilnah te tonghma ol bangla ka hawk vetih, hmailong kah cadilcahma boeih ham ka khueh pah ni.
34 Kai tah kamah bueng ham pawt tih, cueihnah aka tlap boeih ham ka thakthae he poek.

- SIRACH
- <
- 24
- >

Public Domain