- ESTHER (GREEK)
- <
- 9
- >

9
Judah kah Tanah
1 Hla hlainit nah Adar ni hlai thum vaengah manghai loh oltloek a daek te pai. 2 Amah te khohnin ah Judah rhoek a thunkha rhoek tah poci uh. Amih te a rhih dongah pakhat long khaw thung voel pawh. 3 Khohmuen khoboei long khaw, mangpa long khaw, boei capa long khaw, manghai cadaek rhoek long khaw Judah rhoek te hinyahnah a paek uh. 4 Mordekai rhihnah long khaw amih te a nan coeng. 5 Manghai kah oltloek dongah Mordekai ming he ram pum loh hinyanah khueh saeh a ti. 6 Te khohnin ah Judah rhoek loh Susa ah hlang ya nga a ngawn. 7 Te vaengah Pharsannestain, Delphon, Phasga, 8 Pharadatha, Barea, Sarbacha 9 Marmasima, Aruphaeus, Arsaeus, Zabutheus, 10 Hammedatha koca Haman capa hlang parha, Judah rhoek kah thunkha Bougean khaw, kutbuem neh amah pang aka dok rhoek khaw a ngawn uh.
11 Susa ah a ngawn rhoek hlangmi te amah khohnin rhoe ah manghai taengla a yaak sak uh. 12 Manghai loh Esther te, “Susa khopuei he Judah rhoek loh hlang yanga a thup coeng. A khaepdan kah a saii te metlam na poek,” a ti nah.
13 Te dongah Esther loh manghai, “Thangvuen ah khaw Judah rhoek amah tlam he saii dae saeh. Hamman ca rhoek kah rhok khaw kui-ok sak saeh,” a ti nah. 14 Te dongah a saii sak tangloeng tih Haman ca rhoek kah rhok te khaw kui-ok sak ham khopuei kah Judah rhoek taengah a paek. 15 Susa kah Judah hoek khaw hnin hlai li vaengah tingtun uh tih hlang yathum a ngawn uh. Tedae poelyoe uh pawh.
16 Ram pum kah Judah rhoek tah tingtun uh amamih te a tungaep uh dongah a thunkha kut lamloh loeihnah a dang uh. 17 A hnin hlaili dongah amah te khohnin te duemnah hnin la a kueh uh tih omngaih kohoe la khotue a saii uh. 18 Susa khopuei kah Judah rhoek khaw hnin hlai li dongah tingtun uh dae duem uh pawh. A hnin hlai nga dongah omngaih kohoe la khotue a saii uh. 19 He kawng dongah Susa ram kaepvai khaepdan ah aka taekyak Judah rhoek long Adar hla hnin hlai li te omngaih neh duemnah hnin la a khueh uh. A huiko taengah buh thak uh thae. Khopuei kah aka om rhoek long tah Adar hnin hlai nga omngaih neh duemnah hnin la a kueh uh tih a hui taengah buh thak uh thae.
Purim Khotue
20 He olka he Mordekai loh cabu dongah a khoem tih Artaxerxes ram a yoei a hla kah Judah rhoek taengla boeih a pat. 21 Amih te Adar hla hnin hlai li neh hlai nga tah a yaeh hamla a thui pah. 22 Te khohnin ah Judah rhoek tah a thunkha kut lamloh loeih. A ming la Adar hla khuiah tah amih kah khosak te kothae lamloh kohoe la, patang lamloh duemnah khohnin la, khotue sainah khohnin la a om pah. Te vaengah buh neh kutdoe te a hui taeng neh khodaeng taengah a thak uh.
23 Mordekai loh amih taengah a pat bangla Judah rhoek loh a doe uh.
24 Hammedatha capa Haman loh amih metla a vathoh tih amih phae ham oltloek metla a saii khaw, hmulung a naan khaw, 25 Manghai taengah metla a caeh tih Mordekai kui-ok sak ham a thui khaw. Halang loh Judah soah hmulung a naan dae amah soah ni a thoeng. Te dongah amah neh a ca rhoek khaw a kuiok sak. 26 Amih ham hmulung a naan hnin la a om dongah Purim hnin a ti uh. (Amih ol lamtah hmulung ke purim a ti uh). He cabu dongah a daek tih he hno dongah a tong hno khaw, amih a cungku uh khaw a daek. Te dongah Mordekai loh he khotue he a phueng pah. 27 Judah rhoek loh amamih ham khaw, a cadil rhoek ham khaw, amih taengah aka kibaeng rhoek ham khaw daal mueh la a khueh uh. Purim hnin he poekkoepnah a khueh uh tih cadilcahma lamloh cadilcahma hil, khopuei takuem, imkhui takuem, ram takuem ah a tuem uh. 28 Purim hnin he a yoeyah poekkoepnah la a tuem uh a cadilcahma long paa sak tlaih pawh.
29 Amindab canu boeinu Esther neh Judah hoel Mordekai loh boei a daek phoeiah tah Purim kawng neh saithainah te rhep a paek. 31 Mordekai neh manghainu Esther loh he oltloek he amah bibi pakhat la a pai sak tih a mangtaengnah a then neh a bih. 32 Esther loh kumhal kah oltloek la a cak sak tih poekkoepnah la a daek.

- ESTHER (GREEK)
- <
- 9
- >

Public Domain