- JUDITH
- <
- 16
- >

16
1 Te vaengah Judith loh, Ka Pathen hamla kamrhing neh laa thoh uh lamtah, Ka Boeipa te tlaklak nen khaw hlai uh lah. Amah taengah tingtoenglung a thai la sa lah, Amah pomsang lamtah a ming te khue uh lah.
2 Boeipa tah caemrhal aka phae Pathen la om tih, A pilnam lakliah rhaehhmuen khaw a khueh coeng, Kai aka hloem kut dong lamkah kai he amah loh n'hlawt coeng.
3 Assyria he tlangpuei tlang lamloh ha suntla A hlangrhal a thawng a sang neh ha pawk A hlangmih loh tuihang sok khaw a khaih tih A lambong loh tlang khaw a thing.
4 Ka khorhi he hlup hamla hoem tih Ka ca tongpa rhoek cunghang neh a ngawn Ka ca cahmang rhoek te diklai a phop tih, Camoe te kubuem la a tuuk phoeiah hutaca te maeham la a khuen
5 Tedae tlungthang Boeipa loh amih te, Huta kut dongah a tongtah sak,
6 A hlangtlung khaw cadong tongpa rhoek kut ah cungku pawt tih, Kaipoeh ca rhoek loh anih te a boh bal moenih. Anih te hlang sang pumlen loh a nan bal moenih. Tedae Merari nu Judith kah lungsak hlangthen loh anih te a ngawn coeng.
7 Israel khuikah a hnaemtaek rhoek te dangrhoek ham, A nuhmai himbai khaw a pit coeng tih, A maelhmai he botui a hluk.
8 A sam te sampoirhui te a poi tih Anih thainah hamla hnin then a bai
9 A khokhom loh a mik a let sak tih A hlang then loh a lungbuei a yoek pah. Te dongah a rhawn ah cunghang neh a rhaih.
10 A thinomnah te Persian khaw thuen tih, A rhalthen dongah Median khaw hit coeng.
11 Te dognah a hnaemtaek ka pilnam khaw tamhoe pai, A ol a huel uh tih rhal rhoek khaw balkhong uh coeng.
12 Amih te salnu ca loh a thun tih boekoek ca rhoek bangla amih te hmalaem uh tih, Amih tah ka Boeipa kah caempuei hmai ah po uh coeng.
13 Ka Pathen taengah laa thai mah ka sa eh, Boeipa nang tah, lennah, rhuepomnah neh na om.
14 Na saihluen boeih loh namah m'bongyong saeh Na thui bangla amih te na saii coeng. Mueihla na tueih tih amih na hlin na saii coeng. Na ol aka oel thai he a om tlaih moenih
15 Tlang rhoek khaw a khoengim hil tui neh hinghuen saeh, Na hmai aa hmaiah tah lungnu khaw khoirhat bangla tlae mai. Tedae nang aka hinyah rhoek ham tah sitlohnah na tueng sak.
16 Botui la hmueihhlutnah boeih he hno yit la om cakhaw, Hmaihlutnah pum kah a tha te na taengah yit koek cakhaw, Boeipa aka rhih ham tah len yoeyah.
17 Anunae, ka pilnam aka tlai thil namtom aih ke, Laitloeknah hnin ah tah Boeipa Tlungthang loh Amih soah phulohnah a khueh ni. A saa khui ha hmaai neh a rhit a tueih pa vetih, tlohnah neh kumhal duela rhap uh ni,” a ti.
18 Jerusalem a pha uh vaengah Pathen a bawk uh. Pilnam khaw koe cilpoe uh tih hmaihlutnah hmueih, moeihoeih paek neh kutdoe te a nawn uh. 19 Judith long khaw Holofrenes kah khohrhang boeih, pilnam loh amah a paek te khaw, Pathen taengah a paek. Amah loh imkhan imbang a loh te khaw olkamnah la a paek. 20 Pilnam loh Jerusalem kah rhokso hmai ah hlathum khui khotue a saii uh tih Judtih khaw amih taengah kho a sak.
Judith a Dueknah
21 Te phoeiah tah amih te im la mael uh tih a khohrhang te a paan uh. Judith khaw Bethulia la ce tih amah im ah kho a sak. Amah hing tuei khuiah tah anih paeng pum loh a thangpom. 22 A va Manasseh duek tih a pilnam taengla a khoem uh parhi te, anih yunah ham aka ngaih khaw muep om dae, a hing khuiah tah a pum te hlang taengah a paek moenih. 23 Anih te mingthang la ta-oe ta-oe om tih a va im ah a patong puei. Anih he kum yakhat phoeiah kum nga hing. A salnu khaw loeihnah a paek. Anih he Bethulia duek tih a Manasseh kah phuel ah a up uh. 24 Anih he Israel imkhui lah hnin rhih a rhah uh. A koe boeih khaw a hinng vaengah a va Manasseh kah huiko, rhep aka yoei uh taengah a paek. 25 Judtih a hing khui neh, a dueknah hnuk ah khaw kum a sen Israel khuiah he boethae puek voel pawh.

- JUDITH
- <
- 16
- >

Public Domain